2. ΒΑΣΙΛΙΚΟΝ ΔΙΑΤΑΓΜΑ της 14/25 Ιουλ. 1939 (ΦΕΚ Α΄ 299) Περί καθηκόντων της Οικονόμου της Κεντρικής Υπηρεσίας του Υπουργείου των Εξωτερικών. Έχοντες υπ΄ όψει το άρθρ. 32 του Δ/τος της 18 Ιουν. 1931 «περί κωδικοποιήσεως του Νόμ. 4952, ως ετροποποιήθη και την υπ΄ αριθ. 402 της  15-6-39 σύμφωνον γνωμοδότησιν του Συμβουλίου της Επικρατείας, προτάσει του Ημετέρου επί των Εξωτερικών Μονίμου Υφυπουργού, απεφασίσαμεν και διατάσσομεν: Η Οικονόμος επιμελείται, ιδία ευθύνη, της καθαριότητος των Υπουργικών κτιρίων δια του υπ΄ αυτήν εκτάκτου υπηρετικού προσωπικού λαμβάνουσα οδηγίας παρά της Διευθύνσεως Προσωπικού, τηρεί ίδιον βιβλίον των προμηθευομένων κατ΄ έτος ειδών καθαριότητος, διαφυλάττουσα ταύτα, επιμελείται δια την καλήν συντήρησιν των επίπλων, σκευών κλπ. αντικειμένων και μεριμνά δια την επισκευήν τούτων, συνεννοουμένη μετά της αρμοδίας υπηρεσίας, τηρεί βιβλίον υλικού απάντων των κινητών, ηριθμημένων κατά κατηγορίαν Διεύθυνσιν, Τμήμα ή Γραφείον, επιβλέπει τα του φωτισμού, θερμάνσεως και υδρεύσεως, όσον αφορά μόνον την καλήν λειτουργίαν αυτών, ως και δια παν σχετικόν ζήτημα αφορόν την εν γένει συντήρησιν των κτιρίων, αναφερομένη εις την αρμοδίαν υπηρεσίαν, επιβλέπει την επίστρωσιν, έκστρωσιν και διατήρησιν των ταπήτων, επιμελείται της καθαριότητος του καφενείου, αναφερομένη και λαμβάνουσα οδηγίας παρά της αρμοδίας υπηρεσίας. Την Οικονόμον κωλυομένην αναπληροί ο Αρχικλητήρ ο έχων την εποπτείαν του κτιρίου και διαμένων εν αυτώ. Εις τον Ημέτερον επί των Εξωτερικών Μόνιμον Υφυπουργόν, ανατίθεμεν την δημοσίευσιν και εκτέλεσιν του παρόντος. 